A avut loc prima discuţie între Joe Biden şi Angela Merkel. Ce i-a transmis cancelarul Germaniei.
Angela Merkel l-a felicitat pe Joe Biden pentru începerea mandatului. Cancelarul Germaniei i-a transmis că Berlinul vrea intensificarea cooperării transatlantice. Cei doi lideri au abordat şi alte probleme internaţionale.
Cancelarul Germaniei, Angela Merkel, a discutat, luni, cu noul preşedinte al SUA, Joseph Biden, transmiţându-i că Berlinul vrea intensificarea cooperării transatlantice, anunţă Guvernul german."Cancelarul Angela Merkel a discutat astăzi prin telefon cu preşedintele Statelor Unite ale Americii, Joe Biden. Cancelarul l-a felicitat pe Joe Biden pentru începerea mandatului. Angela Merkel a exprimat disponibilitatea Germaniei de abordare împreună cu partenerii europeni şi transatlantici a problemelor internaţionale", a anunţat Steffen Seibert, purtătorul de cuvânt al Guvernului de la Berlin, într-un comunicat postat pe site-ul instituţiei."Cancelarul german şi preşedintele american au fost de acord că sunt necesare eforturi suplimentare la nivel internaţional pentru contracararea pandemiei", precizează Steffen Seibert.Cei doi lideri au abordat şi alte probleme internaţionale, inclusiv criza din Afganistan şi relaţiile cu Iranul, precum şi chestiuni comerciale şi climatice. "Cancelarul a salutat decizia preşedintelui Biden privind revenirea Statelor Unite în Acordul climatic Paris. Cancelarul l-a invitat pe preşedintele Biden să efectueze o vizită în Germania imediat ce situaţia epidemică va permite acest lucru", a subliniat Steffen Seibert.